RS พุ่งชนซิลลิ่ง! รับกำไร Q1/63 ทำสถิติสูงสุดเป็นประวัติการณ์-โบรกฯอัพเป้า 13.50 บ.
RS พุ่งชนซิลลิ่ง! รับกำไร Q1/63 ทำสถิติสูงสุดเป็นประวัติการณ์-โบรกฯอัพเป้า 13.50 บ.
11 พ.ค. 2563

ผู้สื่อข่าวรายงานว่า บริษัท อาร์เอส จำกัด (มหาชน) หรือ RS ณ เวลา 10.55 น. อยู่ที่ระดับ 11.70 บาท บวก 1.50 บาท หรือ 14.71% ด้วยมูลค่าซื้อขาย 267.39 ล้านบาท ราคาหุ้นพุ่งชนซิลลิ่งของวันที่ระดับ 11.70 บาท หลังแจ้งงบไตรมาส 1/63

นายวิทวัส เวชชบุษกร กรรมการและประธานเจ้าหน้าที่ฝ่ายการเงิน RS เปิดเผยว่า ผลการดำเนินงานในงวดไตรมาส 1 ปี 2563 บริษัทมีกำไรสุทธิอยู่ที่ 186.50 ล้านบาท ทำสถิติสูงสุดเป็นประวัติการณ์ หรือเพิ่มขึ้นราว 69.30% จากช่วงเดียวกันของปี 2562
โดยเป็นผลจากรายได้ที่เติบโตขึ้น และการบริหารต้นทุนอย่างมีประสิทธิภาพในทุกธุรกิจ ทั้งนี้ ในงวดดังกล่าว บริษัทมีรายได้จากการขายและบริการ จำนวน 984.60 ล้านบาท เพิ่มขึ้นจากช่วงเดียวกันของปีก่อนอยู่ที่ 928.70 ล้านบาท โดยธุรกิจสื่อมีรายได้อยู่ที่ 375.9 ล้านบาท เติบโตขึ้นราว 31.1% จากช่วงเดียวกันของปีก่อน
ซึ่งมาจากการปรับตัวทั้งด้านการขายและการผลิตรายการทางช่อง 8 รวมถึงการบริหารคอนเทนต์ของธุรกิจสื่อให้เกิดประโยชน์สูงสุดทั้งในตลาดไทยและตลาดต่างประเทศ รวมถึงบนแพลตฟอร์มออนไลน์อื่นๆ ขณะเดียวกัน ตลาดมีการใช้งบโฆษณาเพิ่มขึ้นผ่านการซื้อสื่อโฆษณาประเภทโฮมช็อปปิ้ง ซึ่งเป็นผลจากการแพร่ระบาดของไวรัสโควิด-19 ส่งผลให้ประชาชนต้องใช้ชีวิตในบ้านเพิ่มขึ้น
ขณะที่ธุรกิจเพลงและอื่นๆ มีรายได้อยู่ที่ 108.7 ล้านบาท เพิ่มขึ้น 37.4% จากช่วงเดียวกันของปีก่อน ซึ่งรายได้หลักมาจากการฟังเพลงออนไลน์ที่เพิ่มขึ้น และการปรับกลยุทธ์การดำเนินงานแบบ Music Marketing ทำให้การบริหารต้นทุนมีประสิทธิภาพ และสามารถสร้างรายได้เพิ่มขึ้นจากที่ศิลปินวางแผนสร้างผลงานได้ด้วยตนเอง และการบริหารลิขสิทธิ์เพลงเพิ่มขึ้นผ่านแพลตฟอร์มต่างๆ รวมถึงมีการจัดคอนเสิร์ต “D2B Infinity Fun 2020” เข้ามาสนับสนุนรายได้เพิ่มขึ้นด้วย
นอกจากนี้ บริษัทได้มุ่งดำเนินธุรกิจในรูปแบบ “เอ็นเตอร์เทนเมิร์ซ” เข้าสู่ธุรกิจพาณิชย์อย่างเต็มตัว มีรูปแบบความบันเทิง การนำเสนอสินค้าที่แตกต่าง มีกลุ่มลูกค้าครอบคลุมทุกแพลตฟอร์ม ทั้งสื่อโทรทัศน์ วิทยุ และออนไลน์ผ่านแบรนด์ “อาร์เอส มอลล์”
โดยในไตรมาส 2 ปีนี้ บริษัทจะมีการเปิดตัวช่องทางออนไลน์เพื่อให้สอดคล้องกับพฤติกรรมผู้บริโภคผ่านแอปพลิเคชัน “COOLISM” ที่มีจำนวนผู้เข้าฟังกว่า 2 ล้านรายต่อเดือน รวมถึงการนำเสนอการขายผลิตภัณฑ์ในรูปแบบใหม่ที่ผสานเข้าไปกับเนื้อหารายการผ่านทางช่อง 8 อย่างเต็มรูปแบบ
 
บล.เคทีบี (ประเทศไทย) ระบะในบทวิเคราะห์วันนี้(11พ.ค.63)  ว่า RS ยังคงคำแนะนำ “ซื้อ” แต่ปรับราคาเป้าหมายขึ้นเป็น 13.50 บาท อิง PER 25.2x (เทียบเท่า -1.5x SD below 5-yr avg PER) จากเดิมที่ 13.00 บาท อิง DCF โดย RS รายงานกำไรสุทธิไตรมาส 1/63  อยู่ที่ 186 ล้านบาท (+69% เทียบช่วงเดียวกันของก่อน, +184% เทียบไตรมาสก่อนหน้า) สูงกว่าตลาดและคาดถึง 40% จาก gross profit margin ที่ดีกว่าคาด หนุนโดย
1) รายได้รวม +6% เทียบช่วงเดียวกันของก่อน, +10% เทียบไตรมาสก่อนหน้า โดยเฉพาะธุรกิจสื่อ (+31% เทียบช่วงเดียวกันของก่อน, +51% เทียบไตรมาสก่อนหน้า)
2) gross profit margin ที่  55.6% ขยายตัว เทียบช่วงเดียวกันของก่อน, เทียบไตรมาสก่อนหน้า จากการควบคุมต้นทุน และ GPM ของธุรกิจทีวีที่ปรับตัวดีขึ้นอย่างมีนัยสำคัญ และ
3) ในไตรมาส1/63  มีการ reverse ค่า USO fee จากผลประกอบการปี 2019 ที่ 13 ล้านบาท ทั้งนี้เราปรับประมาณการกำไรสุทธิปี 2020E/21E ขึ้น +5%/+14% ตามลำดับเพื่อสะท้อนรายได้และ gross profit margin ของธุรกิจสื่อที่ดีกว่าคาด โดยเราประเมินกำไรสุทธิปี 2020E อยู่ที่ 519 ล้านบาท (+43% เทียบช่วงเดียวกันของก่อน)
ราคาหุ้น outperform SET +11% ใน 3 เดือนที่ผ่านมา จากผลกระทบของ COVID-19 ที่ไม่มาก เชื่อว่าราคาหุ้นมีโอกาสปรับตัวเพิ่มขึ้นจากผลประกอบการที่ดีกว่าคาด เราเชื่อมั่นว่าผลประกอบการ RS ได้ผ่านจุดต่ำสุดไปแล้วในปี2562 และแนวโน้มกำไรสุทธิปี 2563 จะทำสถิติสูงสุดใหม่ อีกทั้ง RS ยังมี upside จาก M&amp;A